| **Algirdas Gurevičius** |
| --- |
| Gimė | 1985 m. rugpjūčio 23 d. (38 metai)Vilnius |
|  |
| Veikla | keliautojas, žygeivis, filmų kūrėjas, dviratininkas |

**Algirdas Gurevičius** (g. 1985 m. rugpjūčio 23 d. Vilniuje) – Lietuvos keliautojas, žygeivis, filmų kūrėjas.

Veikla
------

2011 m. kartu su partneriu įkūrė viešąją įstaigą „Špikis" – pelno nesiekiančią organizaciją, propaguojančią keliavimą dviračiais. Organizacijos svetainėje ir Youtube platformoje publikuoja kelionių nuotraukas, dienoraščius, vaizdo įrašus.

Lietuvoje dviračiu keliauja, filmuoja nuo 2004 m. užsienyje – nuo 2006 m. Yra keliavęs dviračiais Austrijoje, Estijoje, Gruzijoje, Indijoje (Himalajų kalnai, Himačal Pradešo valstija), Islandijoje, Kinijoje, Kirgizijoje, Kroatijoje, Latvijoje, Lenkijoje, Jungtinėse Amerikos Valstijose, Kanadoje, Mongolijoje, Namibijoje, Norvegijoje, Rumunijoje, Rusijoje (Altajaus Respublika, 2012 m.), Slovakijoje, Slovėnijoje, Tadžikijoje, Ukrainoje (Krymas, 2007 m.). Į Namibiją jo suorganizuotoje grupėje vyko ir kitas žinomas Lietuvos keliautojas Aurimas Valujavičius, 2023 m. gruodžio 26 d. perplaukęs per Atlantą vienviete irkline valtimi).

Youtube platformoje yra publikavęs vaizdo tinklaraščius (angl. vlog) apie kelionių dviračiais praktinius aspektus, savo vieno keliones dviračiais Estijoje, Norvegijoje (Lofoteno salynas), kelionę palei visą Lietuvos sieną ir pajūrį (išskyrus Kuršių Neriją ir Dieveniškių kyšulį), ir savo su žmona pėsčiųjų žygį Lenkijos Tatruose.

2019 m. vasarį filmo "Dviračiais per Tadžikiją" premjeroje Algirdas atskleidė, kad yra nusprendęs artimiausiu metu įprastų kelionių nebeorganizuoti - susitelkti į kitus sumanymus, tačiau tikisi ateityje prie šios veiklos dar bent sykį sugrįžti, ir pasidalino, kad viena jo senų idėjų - dviračių kelionė Kamčiatkoje (Rusija), aplankant jos ugnikalnius ((prasidėjus 2022 m. Rusijos invazijai į Ukrainą atsisakė šios minties)).

2019 m. gegužę ėmė publikuoti tinklalaides (angl. podcast) "Pokalbiai prie laužo", o birželį - ir vaizdo tinklaraščius, skirtus kelionių dviračiais praktiniams aspektams.

2022 m. su žmona išvyko į savo ilgiausią, 6 mėnesius trukusią, daugiau nei 6000 kilometrų besitęsusią kelionę Šiaurės Amerikoje. Vaizdo tinklaraščiai buvo pradėti publikuoti pačios kelionės metu. Nuo gegužės iki lapkričio mėnesio pabaigos pora dviračiais pervažiavo dalį Ramiojo vandenyno pakrantės, Kanados atkarpą (iš dalies Trans-Kanados dviračių taku) ir visas Jungtines Amerikos Valstijas nuo Kanados iki Meksikos sienos (Western Wildlands maršrutu, įskaitant Hiawatha dviračių taką Aidahe ir Skyline Drive Jutoje), taip pat aplankė Jeloustouno nacionalinį parką, Didįjį kanjoną, Solt Leik Sitį. Kaip pačią vaizdingiausią visų kelionių ir nakvynių vietą Algirdas Gurevičius įvardijo vieną iš Skyline Drive viršukalnių. Šiai kelionei buvo renkama parama, kurios pusę keliautojai paaukojo Nacionaliniam neliečiamojo miško paramos fondui, pridėdami ir savo lėšų.

2024 m. sausio 31 d. Vilniuje įvyko filmo "Islandija: Paklydę dykumoje" premjera. Kitaip nei anksčiau, filmas išleistas didžiuosiuose Lietuvos kino teatruose. Jame Algirdas kartu su žmona automobiliu ir pėsčiomis keliauja Islandijoje (2023 m. rugpjūčio mėn.), prisimindamas mėnesio trukmės žygį dviračiais po šią šalį 2010 m.

Filmografija
------------

Televizijoje ir (ar) kino teatruose rodyti filmai:

* „Dviračiais per Rumuniją" (2011, lietuvių k. su subtitrais anglų k.)
* „Dviračiais per Altajų" (2012, lietuvių k. su subtitrais anglų k.)
* „Dviračiais per Himalajus" (2013, lietuvių k. su subtitrais anglų k.)
* „Dviračiais per Gruziją" (2014, lietuvių k. su subtitrais anglų k.)
* „Dviračiais per Kirgiziją" (2016, lietuvių k.)
* „Dviračiais per Mongoliją" (2017, lietuvių k.)
* „Dviračiais Afrikoje: Namibija" (2018, lietuvių k.)
* „Dviračiais per Tadžikiją" (2019, lietuvių k. su subtitrais anglų k.)

Šaltiniai
---------

1. ↑  YouTube. KINO GIDAS #6 (2013-12-12). Žiūrėta 2024-02-01.
2. ↑  PasaulisKiseneje.lt. Lietuvių kelionė dviračiais ten, kur pravažiuoja tik džipai ir kur šakalai lenda į palapinę maisto. Žiūrėta 2024-02-01.
3. ↑  Grynas.lt. Bėgdami nuo rutinos, dviračiu įveikė Himalajų kalnus. Žiūrėta 2024-02-01.
4. ↑  Kauno diena. ISTORINĖ AKIMIRKA: A. VALUJAVIČIUS ĮVEIKĖ ATLANTĄ VIENVIETE IRKLINE VALTIMI. Žiūrėta 2024-02-01.
5. ↑  YouTube VšĮ Špikis. Žiūrėta 2024-02-01.
6. ↑  YouTube. Spikis | Amerika #067 - Gražiausias kelias JAV. Žiūrėta 2024-02-01.
7. ↑  Špikio kelionės. Neliečiamas miškas. Žiūrėta 2024-02-01.
8. ↑  YouTube. Spikis | Interviu: 6 mėnesiai ant dviračio Amerikoje | LRT Opus. Žiūrėta 2024-02-01.
9. ↑  15min. Netrukus didžiuosius kino ekranus sieksiantis filmas „Islandija: paklydę dykumoje": nuo kvapą gniaužiančių vaizdų iki transformuojančių patirčių. Žiūrėta 2024-02-01.
10. ↑  Ekspertai.eu. Vilniuje bus rodomas filmas apie dviračių entuziastus, įveikusius Altajų. Žiūrėta 2024-02-01.
11. ↑  Alkas.lt. „Romuvoje" – filmo apie kelionę į Altajų dviračiais premjera (video). Žiūrėta 2024-02-01.
12. ↑  PasaulisKišenėje.lt. Po kelionės per Gruziją dviračiais – filmas „Dviračiais per Gruziją". Žiūrėta 2024-02-01.
13. ↑  tv3.lt. Dviračiais per Kirgiziją: iššūkis tapo gyvenimo kelione. Žiūrėta 2024-02-01.

Nuorodos
--------

* VšĮ Špikis ()
* VšĮ Špikis („YouTube" kanalas) ()